次韻時敘賦樂先生新居
作者：范成大
朝代：宋

paragraphs: 愚士繁俗如囚奴，至人遺形與化俱。
紛紜覺夢不可辨，蘧蘧栩栩知誰歟。
百年如泡亦如電，剛欲鑄鐵充門樞。
列仙之臞墮山澤，一席三椽良有餘。
平生嶔巇百戰勇，頓挫久已歸夷途。
光芒無用入詩句，青天白日轟雷車。
松煤繭紙妙揮掃，芸香錦囊深貯儲。
紫露雙瓶春夜醉，黄雲一稜秋田租。
誰能摶扶北溟海，政爾歸卧南陽廬。
鴻飛冥冥隔雲雨，弋人可慕不可呼。